Sofie Voss

Sofie Benedicte Voss (født Horn 25. oktober 1873 i Risør, død 4. mars 1963 i Oslo) var en norsk forfatter, redaktør og oversetter som utmerket seg gjennom sine barnebøker og sitt mangeårige virke for Norske kvinners sanitetsforening.

Liv og virke  
Sofie Voss var utdannet lærer, med høyere lærerinneeksamen. Hun etablerte seg imidlertid som skribent i 1890-årene, og var i en årrekke medarbeider i Verdens Gang, Tidens Tegn og Urd. Hun var skribent i Nylænde og varamedlem av hovedstyret i Norsk Kvinnesaksforening fra 1905. I Nylænde skrev hun blant annet en nekrolog over Fernanda Nissen.
Sofie Voss benyttet tidvis psevdonymene SV og Svipp.

Sofie Voss utga en lang rekke barnebøker, både som forfatter og som oversetter og gjendikter. Hun var redaktør for tre samlinger av barnefortellinger, kalt Barnenes bok, som utkom i årene 1914–1916. Hun sto dessuten for tekstene til Gudmund Stenersens Norsk dyrebilledbok (1923) og oversettelsene til norsk av Elsa Beskows Tante Grøn, Tante Brun og Tante Violet (Tant Grön, tant Brun och tant Gredelin).

Hun var fra mai 1916 til 36. årgang i 1951 redaktør for Folkehelsen, et månedsskrift utgitt av Norske kvinners sanitetsforening. Hun skrev også boken Norske kvinders sanitetsforenings virke gjennem 25 aar (1921), i tillegg til å ha redaktøransvar for senere utgivelser. Etter hennes død ble hennes minneskrift Fredrikke Marie Qvam og hennes livsgjerning utgitt.

Familie 
Sofie Voss var datter av overrettssakfører Johan Henrik Aas Horn og Johanne Christiane Steenstrup. Hun ble 10. august 1897 gift med overrettssakfører Johan Fredrik Voss.

Bibliografi 
 1914: Barnenes bok – julen 1914, redigert av Sofie Voss, Aschehoug, Kristiania
 1915: Barnenes bok – anden samling, redigert av Sofie Voss, Aschehoug, Kristiania
 1916: Barnenes bok – tredje samling, redigert av Sofie Voss, Helge Erichsen, Kristiania
 1920: Nikke-nakke og andre viser, av Felix Kørling, illustrert av Aina Maselle, norsk tekst av Sofie Voss, Mittet, Kristiania
 1921: På landet og i byen – billedbok for små barn, Damm, Kristiania
 1921: Hvem kan regne, tekst av Sofie Voss, Damm, Kristiania
 1921: Norske kvinders sanitetsforenings virke gjennem 25 aar – 26. februar 1896–26. februar 1921, Grøndahl, Kristiania
 1921: På landet og i byen, Damm, Kristiania
 1923: Norsk dyrebilledbok, av Gudmund Stenersen, tekst av Sofie Voss, Damm, Kristiania
 1926: Snipp Snapp Snute, av Mai Lindeman-Jan, på norsk ved Sofie Voss, Damm, Oslo
 1926: Lille-Gull og store-søster, norsk tekst av Sofie Voss, illustrert av Rie Cramer, Mittet, Oslo
 1926: Reisen til månen – billedbok for små barn, illustrert av Suska, Damm, Oslo
 1930: Harepusens eventyr, illustrert av K. Rohr, Oslo
 1936: Norske kvinners sanitetsforenings virke 1896–1936, redaktør Sofie Horn, NKS, Kristiania
 1946: Norske kvinners sanitetsforening – tide og menneskene som skapte den – vekst og virke i femti år – 1896–1946, Sofie Horn med i redaksjonskomiteen, NKS, Kristiania
 1963: Fredrikke Marie Qvam og hennes livsgjerning, NKS, Oslo

Referanser

Kilder 
 

Norske forfattere
Norske barnebokforfattere
Norske redaktører
Norske oversettere
Personer fra Risør kommune
Medlemmer av Norsk Kvinnesaksforening